Document ID: 32008R0455

UREDBA SVETA (ES) št. 455/2008
z dne 26. maja 2008
o razveljavitvi Uredbe (ES) št. 752/2007 o upravljanju nekaterih omejitev za uvoz nekaterih jeklenih izdelkov iz Ukrajine
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 133 Pogodbe,
ob upoštevanju predloga Komisije,
ob upoštevanju naslednjega:
(1)
Sporazum o partnerstvu in sodelovanju, ki vzpostavlja partnerstvo med Evropskimi skupnostmi in njihovimi državami članicami na eni strani ter Ukrajino na drugi strani (1), v nadaljnjem besedilu: „SPS“, je začel veljati 1. marca 1998.
(2)
Člen 22(1) SPS določa, da trgovino z nekaterimi jeklenimi izdelki urejajo naslov III navedenega sporazuma, razen člena 14, in določbe sporazuma o količinski ureditvi.
(3)
Evropska skupnost in vlada Ukrajine sta 18. junija 2007 sklenili takšen sporazum o trgovini z nekaterimi jeklenimi izdelki (2), v nadaljnjem besedilu „Sporazum“.
(4)
Svet je 30. maja 2007 za namen izvajanja Sporazuma sprejel Uredbo (ES) št. 752/2007 o upravljanju nekaterih omejitev za uvoz nekaterih jeklenih izdelkov iz Ukrajine (3).
(5)
V členu 10(4) Sporazuma je določeno, da če Ukrajina pristopi k Svetovni trgovinski organizaciji pred iztekom Sporazuma, na dan pristopa ta preneha veljati in količinske omejitve se odpravijo.
(6)
Ukrajina je postala članica Svetovne trgovinske organizacije 16. maja 2008.
(7)
Uredba o izvajanju Sporazuma je z navedenim datumom postala brezpredmetna.
(8)
Zaradi jasnosti je zato treba Uredbo (ES) št. 752/2007 razveljaviti -
SPREJEL NASLEDNJO UREDBO:
Člen 1
Uredba (ES) št. 752/2007 se razveljavi.
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. maja 2008

Labels: 18
3
15
1